ચાહો એ છોકરીને જે લખે છે કેમ કે એ કોઈ સામાન્ય છોકરી નહીં હોય. ક્યારેક તમને એ અતિ સમજદાર તો ક્યારેક સાવ પાગલ કે ધૂની લાગી શકે છે. ક્યારેક એકલાં એકલાં એને કોઈ ધૂન ગુનગુનાવતી સાંભળશો તો ક્યારેક ભીડ વચ્ચે એનું મૌન પણ મળશે તમને. આવા સમયે એની પાસે બેસીને ફક્ત એને સમજવાની કોશિષ કરજો, એને ચૂપ કરી દેવાની કે બોલાવવાની નહીં. કારણકે એ પછી એનાં આ સ્થિતિઓના અનુભવો, એનાં મનમાં ઉઠતાં તરંગોને એનાં જ શબ્દોમાં તમે વાંચી શકશો. ત્યારે જ કદાચ એનું ગાવું કે એનું મૌન તમને વધારે ગહનતાથી સમજાશે.